UTP ธุรกิจกระดาษบรรจุภัณฑ์เข้าสู่ยุคทอง-กำไรปีนี้โตสูง70%
UTP ธุรกิจกระดาษบรรจุภัณฑ์เข้าสู่ยุคทอง โบรกฯชี้กำไรปีนี้โตสูง 70% แนะซื้อเป้า 10.00 บาท
21 เม.ย. 2560

บล.บัวหลวง ระบุในบทวิเคราะห์วันนี้(21เม.ย.60) ว่า การใช้กระดาษบรรจุภัณฑ์ กำลังจะพลิกหน้าประวัติศาสตร์ใหม่อีกครั้ง เมื่อตลาดค้าออนไลน์ได้เข้ามามีบทบาทสำคัญ กระตุ้นความต้องการใช้กระดาษบรรจุภัณฑ์ในการส่งสินค้า เพิ่มขึ้นจากการใช้งานในอุตสาหกรรมทั่วไป พบว่ามีความต้องการใช้ที่ขยายตัวสูงกว่า GDP ในประเทศมาโดยตลอด โดยแนะนำ “ซื้อ” บริษัท ยูไนเต็ด เปเปอร์ จำกัด (มหาชน) หรือ UTP ตอนนี้ ก่อนที่จะเข้าสู่ยุคทองของธุรกิจกระดาษบรรจุภัณฑ์ จาก “Paradigm Shift” สู่ยุคอุตสาหกรรมออนไลน์
สำหรับพื้นฐานกำไรคาดว่ากำไรปีนี้จะเติบโตสูง 70% เป็น 311 ล้านบาท จากการเดินเครื่องสายการผลิตที่ 2 หลังติดตั้งเครื่องกำเนิดไฟฟ้าเสร็จภายในเดือนพ.ค.นี้ (ภายใต้สมมุติฐานเชิงอนุรักษ์นิยมของเรา) ซึ่งประมาณการณ์กำไรนี้ยังมีอัพไซด์ จาก 1) การติดตั้งเครื่องกำเนิดไฟฟ้าเสร็จเร็วกว่าที่คาด และ 2) การขยายตลาดออกไปสู่ต่างประเทศ เพื่อที่จะได้ราคาขายและมาร์จิ้นที่สูงขึ้น แนะซื้อราคาเป้าหมาย 10 บาท/หุ้น
โดยคาดปริมาณการขายจะเพิ่มขึ้น 80% ในปีนี้ จากการเดินเครื่องสายการผลิต 2 สายพร้อมกัน โดยคาด co-generator (เครื่องกำเนิดไฟฟ้าและไอน้ำ) จะติดตั้งเสร็จในช่วงเดือน พ.ค. นี้ ซึ่งจะสามารถกลับมาเดินเครื่อง เพิ่มอีก 1 สายการผลิต ได้ภายในเดือน มิ.ย. นี้ จากปัจจุบันที่มีการเดินเครื่อง เพียงเครื่องเดียวเท่านั้น คาดส่งผลให้การผลิตใน 2H17 มีการเติบโตขึ้นอย่างต่อเนื่อง เพราะคาด 2H17 บริษัทจะเดินเครื่องในอัตรา 620 ตัน/วัน (เพิ่มขึ้นจาก 1H17 ที่เราคาดเดินเครื่อง 400 ตัน/วัน และจากปี 2016 ที่ผลิตเพียง 280 ตัน/วัน)
ขณะที่ตลาดส่งออกคาดจะเป็นอีกหนึ่ง key driver ในอนาคต ปัจจุบันบริษัทอยู่ระหว่างเจรจากับลูกค้าจีนเป็นล๊อตใหญ่ถึง 5,000 ตัน/เดือน (ราคาขายในจีนอยู่ที่ 400-600 Rmb/ตัน หรือราว 2,000-2,400 บาท/ตัน สูงกว่าราคาในประเทศที่ 1,700-1,900 บาท/ตัน) และยังมีกลุ่มลูกค้าในเวียดนามที่ ซึ่งยังไม่รวมถึงประเทศอื่นๆ ใน CLMV ที่มีศักยภาพในการขยายตลาด คาดสัดส่วนส่งออกจะเพิ่มขึ้นเป็น 10-15% ใน 1-2 ปีข้างหน้า จากปีที่แล้วที่สัดส่วนส่งออกอยู่ที่ 5% เท่านั้น โดยมีลูกค้าส่งออกต่างประเทศ เช่น OJI Paper ที่บริษัทมุ่งเน้นการพัฒนาผลิตภัณฑ์มูลค่าสูง ที่มี spec ตามความต้องการลูกค้า ซึ่งจะช่วยให้บริษัทสามารถกำหนดราคาขายและเพิ่มอัตรากำไรได้ดีกว่าคาด